Ukrajinská gréckokatolícka pravoverná cirkev

**Ukrajinská pravoverná gréckokatolícka cirkev** (skrátene UPGKC alebo UPŘKC) je schizmatická (rozkolnícka) kresťanská skupina, ktorá vznikla na Ukrajine zo skupiny baziliánskych mníchov pod vedením exkomunikovaného kňaza Eliáša Antonína Dohnala. Táto cirkev o sebe vyhlasuje, že prevzala eparchie oficiálnej Gréckokatolíckej cirkvi na Ukrajine. UPGKC vznikla v roku 2009 v ukrajinskom Ľvove. Predstavitelia tejto cirkvi konštatovali exkomunikáciu predstaviteľov oficiálnej Katolíckej cirkvi, pretože veria, že oficiálna Katolícka cirkev a jej predstavitelia odpadli od pravej viery.

Vatikán túto cirkev neuznáva. UPGKC nie je v jednote s pápežom a Katolíckou cirkvou. Členovia UPGKC sú z oficiálnej Katolíckej cirkvi exkomunikovaní (vylúčení) a Katolícka cirkev vyzýva veriacich, aby aktivity tejto skupiny jednoznačne odmietli.

## História
Súčasní predstavitelia UPGKC v roku 2008 vyhlásili, že sa celá oficiálna Gréckokatolícka cirkev na Ukrajine dostala spolu s kardinálom Huzarom do apostázy (odpadnutia od viery). Preto založili Ukrajinskú pravovernú gréckokatolícku cirkev a ustanovili novú osemčlennú synodu, ktorá podľa nich prevzala ukrajinské gréckokatolícke eparchie.

## Predstavitelia
stred|náhľad|220x220bod
* hlava cirkvi arcibiskup Michajlo Osidač
* arcibiskup Markian (Markian V. Hitiuk, Vasyl´ Markiyan Hityuk), sekretár Synodu biskupov (prevzal eparchie Lvov a Žovkvu)
* arcibiskup Eliáš (Eliáš Antonín Dohnal) v roku 2011 vyhlásený za patriarchu  Byzantského katolíckeho patriarchátu ktorý založila UPGKC (prevzal eparchie Kolomyju a Ivano-Frankivsk)
* biskup Samuel (Samuel Robert Oberhauser), prevzal eparchiu Ternopil
* biskup Metod (Metod Richard Špiřík), prevzal eparchiu Drohobyč
* biskup Timotej (Timotej P. Sojka), prevzal eparchiu Bučač
* biskup Bazil (Bazil P. Kolodi), prevzal eparchiu Užhorod

Celé mená niektorých z týchto osôb sú citované podľa upozornenia slušovickej farnosti, údajne čerpajúceho z oficiálnych vyhlásení Českej biskupskej konferencie. Tam je medzi Dohnalovými stúpencami menovaný aj Vasyl’ Roman Shelepk, zmienení naopak nie sú T. P. Sojka a B. P. Kolodi.

## Učenie
UPGKC sama seba považuje za dedičku mučeníckej gréckokatolíckej cirkvi na Ukrajine. Taktiež o sebe tvrdí že vyznáva plné katolícke učenie, primát pápeža, všetky sviatosti a pravdy evanjelia a apoštolskej tradície. UPGKC, jej predstavitelia a členovia sú však z Katolíckej cirkvi exkomunikovaní (vylúčení) a nie sú v jednote s pápežom. Kongregácia pre náuku viery taktiež spochybnila biskupské svätenia biskupov UPGKC a sami dotyční biskupi nedpredložili žiadne hodnoverné dôkazy o svojom svätení.

V mnohých otázkach má blízko ku katolíckemu tradicionalizmu a odmieta niektoré prvky ktoré považuje za heretické. Hlavne historicko-kritickú teológiu a medzináboženské stretnutia v Assisi v rokoch 1986 až 2002. Jána Pavla II. považujú za heretika (bludára).

Memorandum Byzantského katolíckeho patriarchátu vyhlásilo ako podmienku prijatia východných aj západných katolíkov odsúhlasiť tento formulár vyznania. UPGKC vyhlásila exkomunikáciu niekoľko tisíc biskupov, ktorí nereagovali na výzvu, aby toto vyznanie odsúhlasili. Formulár znie:

: 1) Verím, že Ježiš Kristus je pravý Boh a pravý človek.
: 2) Verím, že len skrze Ježiša Krista sme spasení. (porov. Sk. 4,12)
: 3) Verím že za nás, a teda i za mňa a za moje hriechy, Pán Ježiš Kristus zomrel na kríži.
: 4) Verím, že na tretí deň vstal z mŕtvych, a to reálne a historicky.
: 5) Odriekam sa historicko-kritickej teológie (HKT) a ducha, ktorý je za ňou.
: 6) Odriekam sa ducha synkretizmu a relativizmu.
: 7) Odriekam sa čriepkov heréz v Nostra aetate aj tzv. ducha Assisi.
: 8) Odriekam sa satana a démonov, hlavne tých, ktorí dnes pôsobia skrze skryté formy mágie, veštenia a špiritizmu (homeopatie, akupunktúra, hypnóza, veštenie kyvadlom, prútikom…).
: 9) Odriekam sa ducha New Age.
: 10) Považujem homosexuálnu aktivitu za ohavnosť a smrteľný hriech.
: 11) Odriekam sabducha, ktorý pôsobí skrze slobodných zednárov a s nimi zjednotené organizácie (Rotary, Lions klub…).

## Byzantský katolícky patriarchát
V roku 2011 Synod biskupov UPGKC založil Byzantský katolícky patriarchát. Za patriarchu bol zvolený Eliáš Antonín Dohnal. Podľa UPGKC  je založený pre záštitu všetkých katolíkov, ktorí chcú zachovať neporušený poklad katolíckej viery.

Širokej verejnosti je Byzantský katolícky patriarchát známy predovšetkým ako zdroj reťazových emailov. Tieto emaili sú zavádzajúce až klamlivé správy z verejného života a často majú aj proruský nádych.

## Reakcie
Kardinál Ľubomyr Huzar, arcibiskup oficiálnej Gréckokatolíckej cirkvi na Ukrajine vyhlásil na Dohnala, Špiříka, Hitjuka a Oberhausera exkomunikáciu z Katolíckej cirkvi. Biskupi UPGKC boli tiež vylúčení z radu Baziliánov. Česká biskupská konferencia vyhlásila že táto tzv. cirkev nie je  v jednote s pápežom a že je vedená bývalým kňazom olomouckej arcidiecézy Antonínom Dohnalom, ktorý sa stal baziliánským mníchom s menom Eliáš, ale bol z rehoľnej spoločnosti pre neortodoxné názory a neposlušnosť vylúčený a žije na Ukrajine, kde sa spolu so skupinou svojich stúpencov prehlásili za biskupov, v dôsledku čoho boli exkomunikovaní.

Podľa Českej biskupskej konferencie ich jednanie hrubo poškodzuje cirkev a jej jednotu a ČBK preto vyzvala veriacich, aby tieto a podobné aktivity jednoznačne odmietli.

## Pozri aj
Eliáš Antonín Dohnal

## Zdroje

Kategória:Kresťanstvo na Ukrajine